Vinea de alliis
Conditura vinea de alliis, Lusitane vinhadalhos, vernacularibus Indicis विंदालू vindālū, est conditura origine Portugallensis quae per Goam in gastronomiam Anglo-Indicam accepta est. Ferculum Goanum his diebus in Portugallia nomine vindalho, ferculum Anglo-Indicum in Britannia nomine vindaloo recipiuntur. Conditura Portugallensis ad varia fercula paranda applicatur, inter quae carne de vinha d'alhos(pt) ("caro e vinea de alliis"), in insula Madeira die Christi nativitatis de carne porcina confecta, et coelho à caçador ("cuniculus modo venatoris") in ipsa Portugallia celeber. Hoc praecepto caro cuiusque generis vino rubro, allio, oleo modico marinatur, e rosmarino, lauri foliis, sale, paprica temperata. Talis confectio a Portugallensibus Goae colonis paratum esse moxque ab indigenis cum religione Christiana acceptum esse censetur. Ferculum vindalho de porco nostro tempore in Goa sic fere paratur: caro venterina porcina in quadras scinditur; ex aceto (loco vini pristini), allio, cepa, saccharo, gingibere, pulveribus capsici calidiore cuminique curcumaeque duodecim horas marinatur; deinde lente praecoquitur, aceto vel vino modice addito; denuo e pipere, cinnamomo, gariofilo excoquitur. Saeculo XIX extra Goam conditura vinea de alliis adhibebatur, praesertim a Britannis qui Indiam sibi vindicabant. Iam anno 1853 "deliciosum caril Lusitanicum" bindaloo, capsico stanneo inclusum, emptoribus in India omni oblatum est. Praecepta Anglice scripta a lectoribus in India ab anno 1869, in Anglia ab 1888 accepta sunt. Huius auctor carnes bovinas porcinas anatinas aequaliter permittit, nocte in aceto cum allio gingibere capsicis cumino coriandro cardamoma marinatas, mane lente ex oleo sinapeo seu butyro soluto sive adipe coctas, additis piperis nigri granis cinnamomique corticibus foliisque lauri. Apud popinas Indicas vulgariores recentius in Britannia institutas vindaloo, confectura multo simpliciore, gradibus ferculorum calidiorum iuvenibus animosis oblatorum locum tertium tenet: Madras curry ("caril Madraspolitanum") loco secundo, lamb phall vel Bangalore phall ("saltatio Bangalurensis") omnium calidissimam esse confitetur.